Kommissionens afgørelse
af 24. september 2003
om overdragelse til gennemførelseskontorer af forvaltningen af støtten til førtiltrædelsesforanstaltninger inden for landbrug og udvikling af landdistrikter i Republikken Letland i førtiltrædelsesperioden
(2003/672/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2, og
ud fra følgende betragtninger:
(1) Det særlige tiltrædelsesprogram for landbrug og udvikling af landdistrikter i Republikken Letland (i det følgende benævnt "Sapard") blev godkendt ved Kommissionens afgørelse af 25. oktober 2000(2), senest ændret ved Kommissionens afgørelse af 18. februar 2003, i overensstemmelse med artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(3), senest ændret ved forordning (EF) nr. 696/2003(4).
(2) Den lettiske regering og Kommissionen, der handler på Fællesskabets vegne, undertegnede den 25. januar 2001 den flerårige finansieringsaftale om de tekniske, juridiske og administrative regler for gennemførelsen af Sapard, ændret ved den årlige finansieringsaftale for 2001, der blev undertegnet den 11. februar 2002, for 2002, der blev undertegnet den 4. februar 2003, og for 2003, der blev undertegnet den 27. juni 2003.
(3) De lettiske myndigheder har udpeget et Sapard-kontor til at gennemføre nogle af de foranstaltninger, der er fastsat i Sapard. Finansministeriets afdeling for nationale fonde er blevet udpeget til at varetage de finansielle funktioner, der skal udføres i forbindelse med gennemførelsen af Sapard.
(4) På grundlag af en analyse af forvaltningskapaciteten for de nationale og sektorspecifikke programmer/projekter samt finanskontrolprocedurerne og -strukturerne vedrørende offentlige finanser som fastsat i artikel 12, stk. 2, i forordning (EF) nr. 1266/1999 i de enkelte tilfælde vedtog Kommissionen beslutning 2001/885/EF af 6. december 2001 om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Letland i førtiltrædelsesperioden(5) med hensyn til visse foranstaltninger under Sapard.
(5) Kommissionen har siden foretaget en yderligere analyse efter artikel 12, stk. 2, i forordning (EF) nr. 1266/1999 med hensyn til foranstaltningen "teknisk bistand" som fastsat i Sapard. Kommissionen mener, at Republikken Letland også med hensyn til disse foranstaltninger opfylder artikel 4, 5 og 6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(6), senest ændret ved forordning (EF) nr. 188/2003(7), og minimumsbetingelserne i bilaget til forordning (EF) nr. 1266/1999.
(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør med hensyn til foranstaltning 2, "teknisk bistand", overlades til Sapard-kontoret og finansministeriets afdeling for nationale fonde i Republikken Letland at forvalte støtten decentralt.
(7) Da Kommissionens kontrol af foranstaltning 2, "teknisk bistand", er baseret på et system, der endnu ikke er fuldt operationelt med hensyn til alle relevante elementer, er det dog hensigtsmæssigt foreløbig at overlade forvaltningen af Sapard til Sapard-kontoret og finansministeriets afdeling for nationale fonde i henhold til artikel 3, stk. 2, i forordning (EF) nr. 2222/2000.
(8) Overdragelse af forvaltningen af Sapard kan først overvejes, efter at yderligere kontrol for at sikre, at systemet fungerer tilfredsstillende, er foretaget, og efter at eventuelle henstillinger, som Kommissionen måtte afgive om overdragelse af forvaltningen af støtte til Sapard-kontoret og finansministeriets afdeling for nationale fonde, er fulgt.
(9) Ifølge artikel 9, stk. 1, andet led, i forordning (EF) nr. 2222/2000 kan udgifterne til gennemførligheds- og dermed forbundne undersøgelser og teknisk bistand, som modtageren afholder inden datoen for vedtagelse af Kommissionens afgørelse om overdragelse af forvaltningen, refunderes. Den dato, fra hvilken sådanne udgifter kan refunderes, bør derfor fastsættes -
TRUFFET FØLGENDE AFGØRELSE:
Artikel 1
Kravet om, at Kommissionen på forhånd skal godkende Republikken Letlands udvælgelse af projekter og indgåelse af kontrakter som fastsat i artikel 12, stk. 1, i forordning (EF) nr. 1266/1999 for foranstaltning 2, "teknisk bistand", fraviges hermed.
Artikel 2
Forvaltningen af Sapard overdrages foreløbig til:
1) landdistrikternes støtteservice, Republikas Laukums 2, Riga LV 1981, Republikken Letland, der skal gennemføre foranstaltning 2, "teknisk bistand", som defineret i det program for landbrug og udvikling af landdistrikterne, der blev godkendt ved Kommissionens afgørelse K(2000) 3097 af 25. oktober 2000
og
2) finansministeriets afdeling for nationale fonde, Smilsu Iela 1, Riga LV 1919, Republikken Letland, der skal varetage de finansielle funktioner, som skal udøves i forbindelse med gennemførelsen af Sapard, med hensyn til foranstaltning 2, "teknisk bistand".
Artikel 3
EF medfinansierer udgifter som led i foranstaltningen "teknisk bistand" fra den 25. oktober 2000, såfremt Sapard-kontoret i intet tilfælde har udbetalt støtten før datoen for denne afgørelses vedtagelse.
Udfærdiget i Bruxelles, den 24. september 2003.